УнафэщIхэмрэ жылагъуэмрэ зэгурыIуэмэ, Iуэхур мэкIуатэ
Адыгэ Республикэм и Iэтащхьэ КъумпIыл Мурат гъатхэпэм и 23-м хуэзащ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдрэ «Эльбрус» тхылъ тедзапIэм и унафэщI Ацкъан Русланрэ. ЗэIущIэм щытепсэлъыхьащ хэгъуэгу зэхуэмыдэхэм ис адыгэхэм я Iуэху зыIутым, анэдэлъхубзэмрэ хабзэмрэ хъума зэрыхъуным, школым зэрыщрагъаджэ тхылъхэр иджырей мардэщIэхэм тету къыдэгъэкIыным пыщIа гугъуехьхэм.
КъумпIыл Муратрэ (ижьымкIэ) КIэрашэ Анзауррэ. АР-м и Iэтащхьэм къыхигъэщащ властым лъэпкъ Iуэхур зэи IэщIыб зэримыщIыр, адыгэбзэмкIэ зыхуей хуэзэу ирагъэджэным я нэIэ зэрытетыр, жылагъуэ зэгухьэныгъэхэм зэрызыкъыхуагъазэ Iуэхухэр и чэзум зэфIагъэкIыу зэрыщытыр. ИкIи Адыгеймрэ Къэбэрдей-Балъкъэрымрэ я щIэныгъэлIхэм, егъэджакIуэхэм, жылагъуэ лэжьакIуэхэм я къару зэхалъхьэрэ адыгэбзэм и Iуэхум елэжьмэ, ар хъума зэрыхъунури, зэрызиужьынури и фIэщ зэрыхъур жиIащ.
ХьэфIыцIэ Мухьэмэд КъумпIылым жриIащ зи гугъу ящI Iуэхухэм теухуауэ ди республикэм щекIуэкIымрэ ДАХ-мрэ КъАХ-мрэ зэфIагъэкIхэмрэ. Хэгъуэгу зэпэщхьэхуэхэм ис адыгэхэм Iуэху къызэдаIэтрэ зэфIахыфу щытын зэрыхуейр къыхигъэщащ Мухьэмэд.
— Фэ фощIэ Дунейпсо Адыгэ Хасэм и жэрдэмкIэ Адыгэхэм (шэрджэсхэм) я махуэ зэрыдубзыхуар. Абы къэрал унафэ игъуэтмэ нэхъ къатщтэу, Къэбэрдей-Балъкъэрым и Iэтащхьэ КIуэкIуэ Юрий зыщыхуэдгъазэм къыддиIыгъри, фокIадэм и 20-р Адыгэхэм (шэрджэсхэм) я махуэу КъБР-м щагъэуващ. Ар 2013 гъэ лъандэрэ догъэлъапIэ, — жиIащ ХьэфIыцIэм. — Ди гуапэ хъунут фэри а Iуэхум и мыхьэнэр къэфлъытэу, акъылэгъу фыкъыддэхъуамэ. Ар Къэрэшей-Шэрджэсми къыддащтамэ, махуэшхуэр зэдэдгъэлъэпIэну Iэмал диIэнут. 2013 гъэ лъандэрэ фокIадэм и 20-р КъБР-м и къалэ, къуажэ псоми щаIэт, ар дахэу къыддаIыгъщ балъкъэр жылэхэми, урыс станицэхэми. Пэжыр жыпIэмэ, ди лъэпкъым и щхьэ куэд кърикIуащ, гузэвэгъуэрэ хьэзабу ирагъэшэчар мащIэкъым. Ар тхыдэ напэкIуэцIхэм изылъагъуэ щIалэгъуалэр зыгъэгушхуэн, Щыгъуэ махуэм нэмыщI, ди лъэпкъ щэнхабзэмрэ хъугъуэфIыгъуэхэмрэ щыдгъэлъагъуэ махуэ хэха диIэн зэрыхуейрэ куэд щIат. Иджы ар къыдэхъулIащ икIи гъэ къэс махуэшхуэмрэ гукъыдэжымрэ нэхъри зэрызиубгъур, дифI дгъэлъэпIэнымрэ ди беягъ дгъэлъэгъуэнымкIэ сэбэпышхуэ зэрыхъур долъагъу. КъищынэмыщIауэ, мы махуэр ягъэлъапIэ хъуащ хамэ къэралхэм щыпсэу адыгэхэми. Абыхэми жыджэру къыддащтащ, сыт щхьэкIэ жыпIэмэ, хэхэс гъащIэр зи натIэ хъуахэм къащIэхъуэ щIэблэр къызыхэкIар ящIэжу, адыгэгу якIуэцIылъу, щIыбагъ зэраIэр ящIэу, я лъэпкъ хабзэхэмрэ нэщэнэхэмрэ щыгъуазэу къэгъэхъунымкIэ мыхьэнэшхуэ иIэу къыщIэкIащ.
Зэрырагъаджэ тхылъхэм я гугъу щащIым, АР-м егъэджэныгъэмрэ щIэныгъэмкIэ и министр КIэрашэ Анзауррэ «Эльбрус» тхылъ тедзапIэм и унафэщI Ацкъан Русланрэ тепсэлъыхьащ мардэщIэхэм изагъэу тхылъхэр къыдэгъэкIа зэрыхъунымрэ, ар электроннэ Iэмалхэм зэрыхуэгъэкIуапхъэмрэ. Абы и лъэныкъуэкIэ Адыгейм и Iуэхур нэхъ мэкIуатэ икIи щапхъэ зытехыпхъэ лъэбакъуэхэр ячащ. Анзауррэ Русланрэ Iуэхум хэлъ гугъуехьхэр яубзыхуащ икIи дяпэкIэ зэдэлэжьэну зэгурыIуащ.
— АР-м Егъэджэныгъэмрэ щIэныгъэмкIэ и министерствэм егъэщIылIауэ комиссэ щхьэхуэ къызэдгъэпэщащ адыгэбзэм, литературэм, лъэпкъ тхыдэм ятеухуауэ къыдэкIа тхылъхэр къапщытэн папщIэ. Апхуэдэуи иджырей федеральнэ стандартхэм изагъэу адыгэбзэмрэ литературэмрэ зэрырагъэдж тхылъхэр къыдэгъэкIы- жынымкIэ щыIэ хэкIыпIэ-хэр дгъэнэIуащ. Къапщтэмэ, 1 — 4-нэ классхэр зэрырагъэджэну тхылъхэр тедзэным хуагъэхьэзыращ, — жиIащ КъумпIылым.
КъулыкъущIэхэр зэгурыIуащ дяпэкIи зэрыщIэу, зэдэIэпыкъужу зэдэлэжьэну, къаIэта Iуэхугъуэхэм хэплъэну. «Дэ сытым дежи Адыгэ Хасэм и лэжьыгъэм дыкIэлъоплъ икIи дэIэпыкъуныгъэ хуэныкъуэу зыкъыщытхуигъазэкIэ зыщIыдогъакъуэ. Ар захуагъэщ, сыту жыпIэмэ, властымрэ жылагъуэмрэ зэ- гурыIуэу зэдэлажьэмэщ, щIыналъэмрэ лъэпкъхэмрэ я Iуэхур щыкIуэтэнур», — жиIащ КъумпIыл Мурат.
НэщIэпыджэ Замирэ.
